Wol im der sin lieb mit vůge mag gesehen
Wol im der sin lieb mit vůge mag gesehen·
den koͤnde an der werlte liebers niht geschehen·
er ist seleklich gewert·
sin ǒgen sehent dike des sin herze gert·

Ich wil wúnschen der vil lieben vrowen min·
dc ir lob vnd si mvͤze iemer selig sin·
si ist schoͤne vnd wol gemv̊t·
owe nv lob ich dc mir dike vnsanfte tůt·

Ich weis wol dc si mich so betwungen hat·
 ân ir helfe kan min niemer werden rat·
an ir einen stat min leben·
si mag mir beide sorge vnd hohgemvͤte geben·

Tet dv́ minne niht so senelichen we·
wc bedoͤrft ein lieb genaden danne me·
sit man es alles sprechen sol·
so têt doh ane leit lieb niemanne wol·

Mich mvͤt dc dú minne im hoh gemvͤte git·
dem si doch zeherzen niender nahe lit·
gv̊te lúte mein ich niht·
ich mein aber dc den vngemv̊ten lieb geschit·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse